Almal is dalk Covid-19-voos, maar soms is alles net maanskyn en rose, veral as jy die volmaan van nader bekyk op 'n heerlike somersaand op die beeldskone Paarlberg. Daarom nooi die Afrikaanse Taalmuseum en -monument se vriendelike personeel almal hartlik uit om die eerste Volmaanpiekniek van die seisoen op Vrydag, 30 Oktober 2020, met hulle te vier.
Gaste is welkom om hul eie piekniekmandjies te bring of een vooraf by die Oppi Berg Mobile Café op 060 382 9938 (R250 per paartjie, R450 per gesin van vier) te bestel. Onthou ook warm klere en 'n flits, asook 'n masker. Sien www.taalmuseum.co.za/covid-19/ vir die spesifieke protokolle.
Toegang is R40 per volwassene, R10 vir SA studente en pensionarisse en gratis vir kinders onder 18 jaar. Kaartjies is beskikbaar by Computicket of die hek, en geen besprekings is nodig nie. Jaarpermitte is beskikbaar teen R120 vir individue of R220 per gesin (tans aangebied teen 'n 20%-afslag), wat toegang tot alle Volmaanpieknieks insluit. Die piekniekreeks word aangebied ten bate van 'Laat ons Lees!', die Taalmuseum se geletterdheidsprojek vir kinders, en besoekers word versoek om 'n nuwe of tweedehandse kinderboek te skenk.
Vir meer inligting oor al die ander opwindende geleenthede, konserte en kursusse by die Taalmonument (en hul 45ste verjaarsdagvieringe in 2020), skakel 021 872 3441/863 0543, besoek www.taalmonument.co.za of volg hulle op Facebook. Die volgende Volmaanpieknieks is op 27 November en dan op 30 Januarie, 26 Februarie en 27 Maart 2021.